Rastislav Kožiak

PhDr. **Rastislav Kožiak**, PhD. (* 23. august 1969, Banská Bystrica) je slovenský historik, ktorý sa zaoberá cirkevnými dejinami a metodológiou histórie. 

## Životopis
Študoval na Filozofickej fakulte Univerzity Komenského v Bratislave. Od roku 1994 pracuje na Katedre histórie Fakulty humanitných vied Univerzity Mateja Bela v Banskej Bystrici (od roku 2004 ako vedúci katedry), kde vedie kurzy zo stredovekých dejín Európy a špecializované kurzy zo stredovekých dejín mníšstva a kresťanstva v stredovýchodnej Európe. Vo vedeckom výskume sa zameriava hlavne na problematiku christianizácie vo včasnom stredoveku, včasnostredoveký monasticizmus a metodológiu histórie.

V rokoch 1999 – 2002 externe prednášal na Katedre histórie najprv Žilinskej univerzity a neskôr Katolíckej univerzity v Ružomberku. Realizoval študijné pobyty na univerzitách a vedeckých pracoviskách v Giessene, Krakove, Lubline a vo Varšave, hosťovsky prednášal na univerzitách v Opave, Opole, Katoviciach a v Kielcach. Je členom redakčných rád viacerých domácich i zahraničných odborných časopisov (napr. *Annales historici Prešoviensis*, *Byzantinoslovaca*, *Kultúrne dejiny*, *Acta historica Opaviensis*, *Studia mediaevalia Bohemica*, *Między Wisłą i Pilicą. Studia i materialy historyczne*, *Forum Historiae*, *Saeculum Christianum*, *Historia Slavorum Occidentis*).

V rokoch 1993 – 1997 spolu s Martinom Kanovským a Ondrejom Červeným založil a redakčne viedol odborný interdisciplinárny časopis *Text - revue pre humanitné vedy* (Bratislava). V roku 1998 spolu s Júliusom Albertym založil odborný časopis *Acta historica Neosoliensia*, vydávaný dodnes na Katedre histórie FHV UMB v Banskej Bystrici. Od roku 2006 je členom Slovenského národného komitétu historikov pri Slovenskej akadémii vied v Bratislave, od roku 2008 predsedom Slovenskej národnej komisie C.I.H.E.C. (International Commission for Comparative Ecclesiastical History), od roku 2009 členom Slovensko-poľskej komisie historikov pri Historickom ústave SAV, od roku 2010 členom Vedeckej rady Historického ústavu SAV, od roku 2011 podpredsedom Slovenskej historickej spoločnosti pri SAV a od roku 2014 podpredsedom Vedeckej rady Historického ústavu SAV. Od roku 2006 je členom Centra pre štúdium kresťanstva, v rámci ktorého spoluorganizoval viacero vedeckých konferencií z oblasti výskumu cirkevných dejín. Od roku 2015 je tiež členom Commission of the Early History of the Slavs at the International Committee of the Slavists.

V roku 2012 sa spolu s Jaroslavom Nemešom stal laureátom *Ceny profesora Jána Komorovského*, ktorú udeľuje Slovenská spoločnosť pre štúdium náboženstiev pri SAV.

Dňa 13. mája 2016 sa stal predsedom *Slovenskej historickej spoločnosti*, profesijnej organizácie slovenských historikov.  

## Publikácie
* Rehole a kláštory v stredoveku. Editori: Rastislav Kožiak – Vincent Múcska. Banská Bystrica – Bratislava: Chronos, 2002. 211 s. ISBN 80-89027-05-9
* Pohanstvo a kresťanstvo. Zborník z konferencie usporiadanej 5.-6. II. 2003 v Banskej Bystrici. Editori: Rastislav Kožiak – Jaroslav Nemeš. Bratislava: Chronos, 2004. 320 s. ISBN 80-89027-12-1
* Svätec a jeho funkcie v spoločnosti I. Editori: Rastislav Kožiak – Jaroslav Nemeš. Bratislava: Chronos, 2006. 440 s. ISBN 80-89027-19-9
* Svätec a jeho funkcie v spoločnosti II. Editori: Rastislav Kožiak – Jaroslav Nemeš. Bratislava: Chronos, 2006. 332 s. ISBN 80-89027-20-2
* Kresťanstvo v časoch sv. Vojtecha. Editori: Rastislav Kožiak – Jaroslav Nemeš. Kraków : Wydawnictwo Towarzystwa Słowaków v Polsce, 2009. 152 s. ISBN 978-83-7490-255-7
* Rastislav Kožiak – Juraj Šuch – Eugen Zeleňák: Kapitoly zo súčasnej filozofie dejín. Bratislava : Chronos 2009. 304 s. ISBN 978-80-89027-28-6
* Historiography in Motion : Slovak Contributions to the 21st International Congress of Historical Sciences. Eds. Roman Holec, Rastislav Kožiak. Bratislava : Institut of History of Slovak Academy of Sciences, 2010. ISBN 978-80-89388-31-8
* Svätý Vojtech - svätec, doba a kult. Autori: Jaroslav Nemeš, Rastislav Kožiak et alii. Bratislava : Chronos, 2011. 228 s. ISBN 978-80-89027-35-4

## Literatúra
* SNOPKOVÁ, Blanka - KLIMOVÁ, Anna - ALBERTOVÁ, Henrieta (eds.): *Osobnosti Banskej Bystrice na začiatku tretieho tisícročia.* Banská Bystrica : Štátna vedecká knižnica v Banskej Bystrici, 2010. ISBN 978-80-89388-34-9. s. 211 - 213.

## Externé odkazy
* http://www.studia-christiana.net  - Centrum pre štúdium kresťanstva

Kategória:Slovenskí historici
Kategória:Cirkevní historici
Kategória:Osobnosti z Banskej Bystrice
Kategória:Absolventi Filozofickej fakulty Univerzity Komenského v Bratislave
Kategória:Vyučujúci na Fakulte humanitných vied Univerzity Mateja Bela v Banskej Bystrici